Leerder berei voor vir Engelse Kanaal | News24
Leerder berei voor vir Engelse Kanaal
Kuno Boettiger. Foto: Deon Ferreira
SY klasmaats sal swoeg en sweet vir hul matriekeksamen, maar 'n ander soort toets lê volgende jaar vir Kuno Boettiger voor.
Kuno (17), 'n gr. 11-leerder van die Port Elizabethse seunskool Grey, wil aanstaande Junie die yskoue waters van die Engelse Kanaal aandurf om dié lang­afstand-swem van sy kluitklap-lysie (bucket list) te haal.
"Dis vir my belangrik om dit klaar te maak, maar ek gee nie soseer om oor die tyd nie," het Kuno gesê.
Hy sal oor ses dae die afstand van 34 km swem. Vir dié taak moet hy fisiek én geestelik voorberei.
"As jy nie verstandelik voorberei is nie, gaan jy dit nie kan doen nie – maar jy moet ook oefen."
Kuno is nie eintlik een vir lang afstande nie, maar kan darem koue water goed hanteer.
Dit was eintlik sy oupa se idee om die kanaal aan te durf, het Kuno vertel. "My oupa Rod Penhall was ook 'n goeie swemmer op sy dag, en hy het my oorreed om dit te doen.
"Ek het nie gedink ek sou dit in matriek doen nie, maar ek hou daarvan as ek sien ek het iets onmoontliks reggekry. Dit motiveer my om nog verder te gaan."
Kuno, wat eers verlede jaar met oopwaterswem begin het, wil behalwe oor die Engelse Kanaal oor die Seestraat van Moyle­ (tussen die noordooste van Ierland en die suidweste van Skotland) swem, wat selfs 'n groter uitdaging sal inhou.
Hy het op die ouderdom van ses jaar begin swem en oefen elke oggend en aand anderhalf uur.
In Desember gaan Kuno 'n eetplan ontvang van sy afrigter, Otto Thaning. Laasgenoemde glo aan die Tim ­Noakes-dieet.